Az **IP-cím** **(Internet Protocol-cím)** egy egyedi [hálózati azonosító](https://hu.wikipedia.org/w/index.php?title=H%C3%A1l%C3%B3zati_azonos%C3%ADt%C3%B3&action=edit&redlink=1), amelyet az [internetprotokoll](https://hu.wikipedia.org/wiki/Internetprotokoll) segítségével kommunikáló számítógépek egymás azonosítására használnak. Minden, az [internetre](https://hu.wikipedia.org/wiki/Internet) kapcsolt számítógépnek van IP-címe, de egy-egy konkrét cím nem kötődik feltétlenül egy-egy géphez: egyes gépeknek több címük is lehet (ilyenkor a különböző címek rendszerint a számítógép különböző hálózati eszközeit azonosítják), vagy több gép osztozhat egy címen (például [NAT](https://hu.wikipedia.org/wiki/H%C3%A1l%C3%B3zati_c%C3%ADmford%C3%ADt%C3%A1s) vagy [proxy](https://hu.wikipedia.org/wiki/Proxyszerver) használata esetén), vagy a gép IP-címe rendszeresen változhat (ez különösen a lakossági [internetszolgáltatón](https://hu.wikipedia.org/wiki/Internetszolg%C3%A1ltat%C3%B3) keresztül kapcsolódó otthoni számítógépekre jellemző).

Az IPv4 szerinti IP-címek 32 [bites](https://hu.wikipedia.org/wiki/Bit) egész számok, amelyeket hagyományosan négy darab egy [bájtos](https://hu.wikipedia.org/wiki/Byte), azaz 0 és 255 közé eső, ponttal elválasztott [decimális](https://hu.wikipedia.org/wiki/T%C3%ADzes_sz%C3%A1mrendszer) számmal írunk le a könnyebb olvashatóság kedvéért. (Pl. 172.16.254.1)

Az [IPv6](https://hu.wikipedia.org/wiki/IPv6) szabvány jelentősen kiterjesztette a címteret, mert a 32 bit, ami a [hetvenes években](https://hu.wikipedia.org/wiki/1970-es_%C3%A9vek) bőségesen elegendőnek tűnt a jellemzően tudományos és kutatói hálózat számára, az internet robbanásszerű vállalati és lakossági elterjedése nyomán kevésnek bizonyult. Az IPv6-os címek 128 bitesek, és már nem lenne praktikus decimálisan jelölni őket, ezért kompaktabb, hexadecimális számokkal írjuk le, 16 bites csoportosításban.

(Pl. 2001:610:240:11:0:0:C100:1319)