3. Géza fejedelmsége és Szent István államszervező tevékenysége

**Géza fejedelem (972-997)**

A kalandozások végével **népünk válaszút elé került:**

1. A pogány harcos életmód folytatása

2. **Csatlakozás a keresztény, feudális Európához és a magyar királyság megszervezése**

**Géza fejedelem bölcsen a másodikat választotta.**

**Géza fejedelem belpolitikája:**

- A törzsfők hatalmát leverte.

- **Óriási fejedelmi birtokot hozott létre** (az ország területének nagy része).

- Feleségül vette az erdélyi gyula (katonai fővezér) leányát, Saroltot, ezzel az **Erdélyi területekre is kiterjesztette a fejedelmi hatalmat.**

**Géza fejedelem külpolitikája:**

- Békére törekedett a környező országokkal.

- **Jó kapcsolatot épített ki a német-római császárral, I. Ottóval.** Géza lemondott a Lajta folyón túli területekről, és római katolikus hittérítőket kért a császártól.

- **Fia, István számára megkérte a bajor hercegnő Gizella kezét.** A házasság létrejött, és Gizellával újabb **hittérítők valamint német lovagok érkeztek hazánkba.**

Géza fejedelem fiára, Istvánra egy olyan országot hagyott, mely szomszédjaival békében élt és elindult az európai beilleszkedés útján. Ez Géza fejedelem legnagyobb érdeme.

**Szent István (997-1038)**

**A királyi hatalom megszerzése:**

**-** Géza fejedelem halála után **a fejedelmi méltóság fiára, Istvánra** szállt.

- István uralmát azonban nem mindenki ismerte el. **Fő ellenfele rokona Koppány volt,** aki az ősi nomád szokásoknak megfelelően **követelte magának a fejedelmi trónt** (ugyanis a rokonságon belül ő volt a legidősebb). Koppány a nomád hagyományokat követve, **Géza özvegyét Saroltot is feleségül akarta venni.**

- **István legyőzte Koppányt,** ebben a felesége bajor Gizella kíséretében hazánkba érkező lovagok is segítettek neki.

- István ellen mások is fellázadtak, de ő legyőzte őket. Így járt az erdélyi gyula, és a békési Ajtony is.

**Koronázás:**

- István Székesfehérváron alapított koronázásra alkalmas templomot.

- **II. Szilveszter pápa** koronát küldött számára, amivel **1000 karácsonyán, Székesfehérváron (más források alapján Esztergomban) megkoronázták.** Ezzel elindult a magyar királyság története.

**A magyar egyház létrehozása:**

- István tudta, hogy hazánkat a kereszténység fogja Európához kapcsolni ezért **támogatta a római katolikus egyházat.**

- **Püspökségeket** alapított, és létrehozta **az esztergomi és a kalocsai érsekséget.**

- **Kolostorokat alapított.** Például **a pannonhalmi bencés** kolostort.

- Az egyháznak hatalmas birtokokat adományozott. **Kötelezővé tette a tized fizetését** az egyház megsegítésére. (A termés tizedét az egyháznak kellett adni!)

- Törvényeiben nagy szigorral **előírta a kötelező templomba járást, megtiltotta a vasárnapi munkavégzést, és betiltotta a pogány szertartásokat.**

**A királyi vármegyék kialakítása:**

- A magyar megyerendszert kialakítása István király nevéhez köthető.

- A **megyék élére megyésispánokat állított.** **A megyésispán feladat volt az adók beszedése, a bíráskodás, és a megyében élő harcosok irányítása.**

- A királyi vármegyerendszer **a királyi birtokokból alakult ki**. Az ország területének nagy része ugyanis a király birtoka volt. **Egy-egy birtok központjában általában egy vár vagy legalábbis egy megerősített udvarház állt.** A birtokon élő és dolgozó emberek **a várnépek ide hordták be a birtokon megtermelt dolgokat.** A király és népes kísérete állandóan járta az országot, mindig más és más birtokot kerestek fel. Ahol megszálltak ott általában addig maradtak, amíg felélték a birtok tartalékait, aztán továbbálltak.

**A trónutódlás kérdése:**

- István király alapelve az volt, hogy a trónt az európai szokásoknak megfelelően elsőszülött fia Imre herceg örökölje.

- **Imre herceg azonban még István életében meghalt.**

- Így István kénytelen volt a trónt **unokaöccsére a velencei Orseoló Péterre hagyni.**