6. A középkori város: a polgárok, a városi jogok, a céhek működése. A középkori uradalom: a földesurak és jobbágyok világa. A hűbériség.

**A középkori város**

**Hol jöttek létre a középkori városok?**

- régi római városok helyén

- püspöki, uralkodói székhelyeken

- fontos kereskedelmi utak találkozásánál pl. folyami átkelőhelyek, hegység és síkság találkozása

**A középkori város jellegzetességei:**

- **városfal** (gyakran kettő is volt, ugyanis a város terjeszkedésével un. alsóvárosok jöttek létre, később ezek köré is falat húztak)

- keskeny utcák, gyakran emeletes házak, **sikátorok**

- a város központjában **templom**, nagyobb városok esetében **székesegyház**

- szintén a központban **a városi tanács épülete**

- fontos helyszín **a városi piac,** a vidékiek ide hozták a termékeiket, de a távolabbról érkező kereskedők is itt árultak

- a köztisztaság általában alacsony színvonalú volt, gyakori járványok

**A középkori városok különleges helyzetben voltak.**

Voltak olyan városok, amelyek eleinte püspöki vagy földesúri fennhatóság alatt állottak. A városok lakói azonban igyekeztek ettől a fennhatóságtól megszabadulni, és hosszú küzdelemben különböző jogokat vívtak ki maguknak. Sok esetben a földesúri, püspöki fennhatóságot meg is szüntették, és un. **szabad királyi várossá váltak.** Ebben az esetben a király garantálta a város jogait.

**A szabad városok jogai:**

- Városi **önkormányzattal** rendelkeztek, vagyis megválaszthatták a várost vezető **tanácsot, és polgármestert.**

- Joguk volt **a város megvédésére**, falat emelhettek, veszély esetén a polgárok harcolhattak.

- **Évente egyszer és egy összegben fizettek adót a királynak.**

- Jogukban állott rendszeresen **piacokat és vásárokat tartaniuk.** Fontosabb városoknak un. **árumegállító joga** volt: a városba érkező kereskedők kötelesek voltak árujukat eladásra felkínálni.

**-A rendi gyűlésben** (ami egyfajta országgyűlés volt) **részt vehettek a küldött**

**A király és a város kapcsolata:**

- **A királyok szorgalmazták a városok fejlődését**, új városok építését, hiszen **a városok adóikat közvetlenül a királyi kincstárban fizették, ezen kívül a városok az ország védelme szempontjából is fontosak voltak, hiszen erős falakkal voltak körbevéve.**

**A városok lakói:**

- A városokban **polgárok** éltek. Főleg iparral és kereskedelemmel foglalkoztak.

- a polgárok un. céheket hoztak létre

**A céhek:**

**Céh**: **egy városban ugyanazt a mesterséget űző iparosok érdekvédelmi szervezete.**

A céhek szabályozták az:

- árakat

- a minőséget

- a munkaidőt, és a munkakörülményeket.

A céhek tagjai a céhmesterek voltak. Rendszeresen összegyűltek tanácskozni, tagdíjat fizettek, amiből segítették a rászoruló céhtagokat. A céheknek védelmi funkciója is volt, éjjel járőröztek, ostrom esetén a városfalat védték.

**A középkori uradalom és mezőgazdaság**

**Uradalom:**

Középkori nagybirtok, az a terület melynek földjei a földesúr tulajdonában vannak, lakói (jobbágyok, szolgák), a földesúr fennhatósága alatt állnak.

Az uradalom középpontjában a földesúr és családja által lakott **udvarház vagy vár állott**. Ez volt a **gazdálkodás központja**, innen irányították az uradalmat. Itt voltak a raktárak. Ez volt a legjobban **védhető terület, veszély esetén az uradalom lakossága ide tudott menekülni.**

**A jobbágyok** az uradalom területén lévő **falvakban** éltek. Ezek mérete nem volt nagy általában néhány tucat család élt itt. A parasztoknak itt álltak a házai, gazdasági épületekkel (ólak, istállók, csűrök) és a házhoz tartozó zöldséges, gyümölcsös kerttel.

**A jobbágyok:**

**A jobbágyok azok a parasztok voltak, akik valamelyik földesúr birtokán éltek és dolgoztak. A jobbágyok a földesúr fennhatósága alatt álltak, és a földesúr felé különféle szolgáltatásokkal tartoztak.**

A jobbágyok a földesúr hatalma alá tartoztak, a földesúrnak jogában állott bíráskodnia felettük. Ezt nevezzük **úriszéknek.** Némely nagyobb birtokosnak még halálos ítélet kiszabására is joga volt. **Ez a pallosjog.**

**A jobbágyok szolgáltatásai:**

Az uradalom szántóit a jobbágyok művelték meg. **A földeket un. jobbágytelkekre** osztották és ezeket a földesúr a jobbágyok rendelkezésére bocsájtotta. A jobbágytelket ezután a **jobbágy és családja művelte meg**, de a föld jogilag továbbra is a **földesúr tulajdona maradt**. A földesúrnak a föld használatáért különböző **szolgáltatásokkal tartozott a jobbágy**.

- **terményjáradék** (rendszerint a gabona 1/9-ed része)

- **munkajáradék, vagyis robot**

- **pénzjáradék**

- **ajándék**

**Az uradalom egyéb részei:**

A szántók kisebbik részét nem osztották ki a parasztok között, ez megmaradt a földesúr saját kezelésben. **Ezt majorsági földnek nevezzük**. Ezt a földet is a jobbágyok művelték, robotmunkában, és **ami itt termett az mind csak a földesúré lett**.

Voltak az uradalomnak olyan részei, **amelyeket a földesúr és a jobbágyai közösen használtak. Ezek a legelő, kaszáló, erdő, nádasok, folyók tavak.**

Az uradalmakban **malmok** (szél vagy vízi), **műhelyek** (pl. kovács, kerékgyártó stb.) is voltak. **Ezek üzemeltetése földesúri jog volt**, használatukért a jobbágyoknak fizetni kellett. Szintén földesúri jog volt az italmérés.

**Gazdálkodás:**

- A szántóföldeken **főleg gabonaféléket termeltek.** (búza, rozs, árpa, zab). Ezek szolgálták az emberek táplálékát.

- Jellemző volt a **3 nyomásos gazdálkodás**. Ez azt jelenti, hogy az összes szántót 3 részre, vagyis 3 nyomásra osztották; az egyikbe őszi gabonát a másikba tavaszi gabonát vetettek, a harmadik részt pedig pihentették, ide egy évig nem vetettek, hanem az állatokat legeltették rajta. Az egymást követő években ezeket a területeket váltogatták, tehát azon a területen ahol az első évben őszi gabonát termesztettek a következő évben már tavaszit vetettek, a harmadik évben pedig pihentették.

- A zöldségeket, gyümölcsöket **kertekben termesztették** (a jobbágyoknak éppúgy voltak kertjei, mint a földesúrnak)

- Fontos szerepet töltött be az **állattenyésztés**. Tartottak szarvasmarhát, sertést, baromfit, sok helyen juhokat, kecskéket is**. Az ökröket (herélt szarvasmarha) igázták,** velük szántottak, és ők húzták a szekereket.

**Önellátás és árutermelés:**

- A korai feudalizmus idején az uradalmak **önellátásra** rendezkedtek be.

- A 11.-12. századtól megindult **a mezőgazdasági árutermelés.** Fejlődött a mezőgazdasági technológia (pl. vasból készült nehézekék, boronák terjedtek el), termékfelesleg jött létre, ezt pénzért értékesíteni lehetett. Az uradalmakban is megjelent a **pénzgazdálkodás.**

**A hűbériség**



A középkorban **a hatalom alapját a föld jelentette.** **A királyok** hatalma a birtokaikon alapult, az országukat azonban, **csak úgy tudtak kormányozni**, **ha birtokaik egy részét** különböző **szolgálatokért cserébe híveiknek adományozzák.** Ezt azért tették, mert a középkor viszonyai között, ezzel a módszerrel tudták biztosítani, hogy megfelelő fegyveres erő álljon a rendelkezésükre.

A hűbéri lánc elején a király állt, ő adományozott hűbérbirtokot a legfontosabb hűbéreseinek ők voltak a nagyhűbéresek.

A nagyhűbéresek szintén adományoztak földet, hiszen nekik is szükségük volt fegyveres lovagokra. A nagyhűbéresek a hűbérbirtokot a kishűbéreseknek adományozták.

Így jött létre a királytól a nagyhűbéresen át a kishűbéresig tartó **hűbéri lánc.** (Fontos megjegyezni, hogy ebben csak nemesek vettek részt.)

- Az adományozott birtok **a hűbérbirtok.**

- Az adományozó **a hűbérúr latinul szenior.**

- A megadományozott **a hűbéres latinul vazallus.**

A szeniort és a vazallusát **a hűbéreskü** köti össze. A **vazallus katonai szolgálattal tartozott**, kötelessége volt uránál megjelenni, ha az hívta, tanúskodott mellette, ha szükséges volt.

**A szenior megvédelmezte vazallusát.**

A középkori **állam a hűbéri láncon keresztül működött.** A király parancsait a hűbéresei hajtották végre, a saját hűbéreseik segítségével.

**király**  = hűbérúr

↓ birtokadomány ↑

**nagyhűbéres** = hűbérúr és hűbéres

↓birtokadomány ↓

**kishűbéres**  =hűbéres