15. A nácizmus (eszme, hatalomra jutása). A nemzetiszocialista Németország főbb jellemzői.

**Németország az I. vh. után**

Ahhoz, hogy megértsük, hogy a nácizmus hogyan jött létre, és miért tudott megerősödni, meg kell vizsgálnunk, hogy milyen állapotban volt Németország az I. világháború után.

1918 novemberében **a császár lemond a trónról, kikiáltják a köztársaságot, és Weimarban új demokratikus alkotmányt fogadnak el.** (Innen ered a weimari köztársaság elnevezés).

Az új demokratikus német állam azonban gyenge és sérülékeny volt. Ennek egyik oka, hogy a németek továbbra is nosztalgiával gondoltak vissza a császárság idejére, amikor országuk még vezető hatalom volt. **A problémák másik oka a világháborút lezáró, és Németországra kényszerített békeszerződésben keresendő.**

A versaillesi békeszerződésben a győztes antant hatalmak nagyon súlyos feltételek elfogadására kényszerítették Németországot.

- Németország **elveszítette területeinek 10%-át.**

- **Jóvátétel fizetésére kötelezték**, egyben kimondták, hogy Németország és szövetségesei, mint **agresszorok felelősek minden veszteségért és kárért, amit a világháború okozott.**

- Németország számára **megtiltották a hadkötelezettséget**, és **a modern fegyverek** (légierő, páncélosok, tengeralattjárók stb.) alkalmazását. Az ország csupán korlátozott számú hivatásos sereget tarthatott ezután.

Ezek a rendelkezések súlyosan sértették a németek nemzeti érzését, **Németország úgy érezte megalázták**. Ennek következtében **megerősödött a revans vagyis a visszavágás vágya**. A jóvátétel óriási anyagi terhet rótt az országra, **következménye hiperinfláció** és a lakosság széles rétegeinek elnyomorodása lett, az emberek között **a szélsőséges eszmék, a kommunizmus és a nácizmus gyorsan terjedtek.**

A gazdasági életben némi javulás a 20-as években azért mutatkozott, Németország nagyjából talpra állt, ez azonban csupán átmeneti volt.

Az **1929-es nagy gazdasági válság újra katasztrofális állapotokat okozott,** óriásira nőtt a munkanélküliség, rengetegen süllyedtek nyomorba.

**A nácizmus megjelenése:**

**-** A háború után megalakul a **Nemzetiszocialista Német Munkáspárt (rövidítve a náci párt).** Vezetője **Adolf Hitler**. Támogatói eleinte a háborúból hazatért és az új demokratikus Németországban csalódott katonák közül kerülnek ki. A párt létrehozza saját **fegyveres osztagát, az SA-t.** Ennek célja a párt rendezvényeinek biztosítása, védelme, valamint ellenfeleinek elsősorban a kommunistáknak a terrorizálása.

- A náci párt **Adolf Hitler vezetésével megkísérli átvenni a hatalmat** (Mussolini a minta). Azonban **az 1923-as Müncheni sörpuccs sikertelen**, Hitlert elfogják és börtönbe zárják, államellenes tevékenység vádjával. **Hitler a börtönben megírja a Mein Kampf című könyvét. Ebben összegzi a nácizmus alapelveit.**

**A nácizmus alapelvei:**

- **Vezérelv:** a demokrácia elvetése, a népet egy vezér, a Führer vezesse.

- **A versaillesi béke felülvizsgálata:** területi revizió, a jóvátétel eltörlése.

- **Fajelmélet:** a német egy felsőbbrendű árja faj, uralkodnia kell az alsóbbrendű fajokon.

- **Élettér elmélet**: a németeknek jogukban áll az alsóbbrendű fajok pl. szlávok által lakott **kelet-európai területeket megszerezniük.**

- **Antiszemitizmus:** Hitler a zsidókat alsóbbrendű fajnak tekintette, szerinte a német nép szenvedéseiért a zsidókat terheli a legnagyobb felelősség (a zsidó tőkések és bankárok kizsákmányolják a németeket, a zsidók terjesztik a kommunizmust, a zsidókat tette felelőssé a háború elvesztéséért is).

- **A propaganda fontossága:** Az emberek meggyőzése, befolyásolása. Ennek eszközei a szónoklatok, a felvonulások, a korabeli média (újságok, rádió, film) bevetése az náci eszme terjesztése érdekében. **A náci propaganda irányítója Goebbels volt.**

- **Szociális demagógia:** minden rétegnek azt ígéri, amire vágynak, a munkásoknak munkát és magasabb bért, a parasztoknak földet, a polgárságnak a kommunisták visszaszorítását.

- **Kommunista ellenesség**: ezzel a polgári rétegeket és a tőkéseket állította a nácik oldalára.

**A hatalom megszerzése:**

A rendkívül jól szervezett és irányított **náci párt számára a gazdasági világválság évei teremtették meg a lehetőséget a hatalom megszerzésére.**

Az óriási munkanélküliség és a terjedő nyomor miatt **egyre népszerűbbé váltak,** **a választásokon egyre jobb eredményeket értek el.** (1932-ben már a Birodalmi Gyűlés legnagyobb pártjává váltak.)

A kommunista veszélytől tartó **Hindenburg köztársasági elnök** nem talált más megoldást, miután meggyőződött arról, hogy a nácikat más pártok és a nagytőke képviselői is támogatják, **1933-ban kinevezte Hitlert kormányfővé.** (kancellárrá)

**A diktatúra kiépítése:**

**Hitler demokratikusan, törvényesen került hatalomra, azonban mihelyt övé lett a hatalom, azzal visszaélve felszámolta a demokráciát.**

A Reichstag (olyan, mint nálunk a Parlament) felgyújtása, ürügyet adott a kommunista párt betiltására. Az új választásokon a nácik elsöprő győzelmet arattak (1933. március), és bevezették a **felhatalmazási törvény. Ennek értelmében Hitler a törvényhozás jóváhagyása nélkül csupán rendeletekkel kormányozhatott.** Sorra születtek a diktatúrát kialakító rendeletek:

**- betiltották a pártokat**

**- megszüntették a szakszervezeteket, és egyleteket**

Hitler még saját pártjának fegyveres szervezetét az SA-t is megszüntette. Egy jól szervezett leszámolás keretében végeztek az SA vezetőivel. (Ez volt a hosszú kések éjszakája.) Az SA helyét az **SS, és a Gestapo vette át. Ezután ezek lettek a párt terrorszervezetei.**

- 1935-ben **Nürnbergben faji törvényeket hoztak.** Ezzel a zsidók, és más nem árjának tartott emberek életét próbálták tönkretenni.

**Németország totális diktatúra lett. Minden hatalom a náci párt és Hitler kezében összpontosult.**

**A náci állam gazdasága:**

- **hatalmas állami beruházások** (autópályák, építkezések)

- **szociális juttatások** (ingyenes egészségügy és oktatás, nyugdíj)

- **hadi fejlesztések** (hadiüzemek, hadsereg számának növelése)

**Mindezek hatására Hitler népszerűsége tovább nőtt.**